2004R0789 — FI — 20.04.2009 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B EUROOPAN PARLAMENTIN JA NEUVOSTON ASETUS (EY) N:o 789/2004, annettu 21 päivänä huhtikuuta 2004, lasti- ja matkustaja-alusten siirtämisestä yhteisössä rekistereiden välillä ja neuvoston asetuksen (ETY) N:o 613/91 kumoamisesta (ETA:n kannalta merkityksellinen teksti) (EYV L 138, 30.4.2004, p.19)

Muutettu:









▼B

EUROOPAN PARLAMENTIN JA NEUVOSTON ASETUS (EY) N:o 789/2004,

annettu 21 päivänä huhtikuuta 2004,

lasti- ja matkustaja-alusten siirtämisestä yhteisössä rekistereiden välillä ja neuvoston asetuksen (ETY) N:o 613/91 kumoamisesta

(ETA:n kannalta merkityksellinen teksti)







EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan, ottavat huomioon komission ehdotuksen, ottavat huomioon Euroopan talous- ja sosiaalikomitean lausunnon ( 1 ), ovat kuulleet alueiden komiteaa, noudattavat perustamissopimuksen 251 artiklassa määrättyä menettelyä ( 2 ), sekä katsovat seuraavaa: (1) Sisämarkkinoiden toteuttaminen ja toiminta edellyttävät teknisten esteiden poistamista lasti- ja matkustaja-alusten siirtämiseltä jäsenvaltioiden rekistereiden välillä. Toimenpiteitä, jotka helpottavat lasti- ja matkustaja-alusten siirtämistä yhteisössä, tarvitaan myös kustannusten ja hallintomenettelyjen vähentämiseksi vaihdettaessa rekisteriä yhteisössä sekä sen kautta yhteisön laivaliikenteen toimintaolojen ja kilpailuaseman parantamiseksi. (2) Samalla on turvattava alusten turvallisuuden ja ympäristönsuojelun korkea taso kansainvälisten yleissopimusten mukaisesti. (3) Alusten turvallisuuden ja ympäristönsuojelun korkeasta tasosta määrätään vuoden 1974 kansainvälisessä yleissopimuksessa ihmishengen turvallisuudesta merellä (1974 SOLAS), vuoden 1966 kansainvälisessä lastiviivayleissopimuksessa (LL 66) ja vuoden 1973 kansainvälisessä yleissopimuksessa alusten aiheuttaman meren pilaantumisen ehkäisemisestä, sellaisena kuin se on muutettuna vuoden 1978 pöytäkirjalla (MARPOL 73/78). Vuoden 1969 kansainvälisessä aluksenmittausyleissopimuksessa määrätään yhtenäisestä tavasta mitata kauppa-alusten vetoisuus. (4) Matkustaja-aluksia koskeva kansainvälinen järjestelmä on vahvistunut ja parantunut sen myötä, että Kansainvälinen merenkulkujärjestö (IMO) on hyväksynyt huomattavan määrän muutoksia 1974 SOLAS -yleissopimukseen ja että yleissopimuksen sääntöjen ja standardien tulkinnat ovat yhdenmukaistuneet. (5) Jäsenvaltion lipun alla purjehtivien lasti- ja matkustaja-alustensiirtämistä jäsenvaltioiden rekistereiden välillä ei saisi haitata teknisillä esteillä, jos jäsenvaltiot tai niiden puolesta alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 22 päivänä marraskuuta 1994 annetun neuvoston direktiivin 94/57/EY ( 3 ) mukaisesti hyväksytyt laitokset ovat myöntäneet aluksille todistuksen siitä, että ne ovat kansainvälisten yleissopimusten määräysten mukaisia. (6) Aluksen vastaanottavan jäsenvaltion olisi kuitenkin voitava edelleen soveltaa sääntöjä, jotka poikkeavat soveltamisalaltaan ja luonteeltaan 2 artiklan a alakohdassa luetelluissa yleissopimuksissa tarkoitetuista säännöistä. (7) Jotta vastaanottavan rekisterin jäsenvaltio voisi tehdä ripeän ja tosiasioihin perustuvan päätöksen, lähtörekisterin jäsenvaltion olisi toimitettava sille kaikki asiaa koskevat, saatavilla olevat tiedot aluksen kunnosta ja varusteista. Vastaanottavan rekisterin jäsenvaltion olisi kuitenkin voitava tarkastaa alus todetakseen sen kunnon ja varusteet. (8) Alukset, joilta on evätty pääsy jäsenvaltioiden satamiin alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) 19 päivänä kesäkuuta 1995 annetun neuvoston direktiivin 95/21/EY ( 4 ) nojalla tai jotka on pysäytetty useammin kuin yhden kerran satamassa tehdyn tarkastuksen jälkeen rekisteröimispyyntöä edeltävien kolmen vuoden aikana, eivät saisi voida hyötyä mahdollisuudesta tulla siirretyiksi yksinkertaistetulla menettelyllä toiseen rekisteriin yhteisössä. (9) Asiaa koskevissa kansainvälisissä yleissopimuksissa jätetään tärkeitä vaatimusten tulkintakysymyksiä osapuolten harkintaan. Oman tulkintansa perusteella jäsenvaltiot antavat kaikille niiden lipun alla purjehtiville ja asiaa koskevien kansainvälisten yleissopimusten määräysten soveltamisalaan kuuluville aluksille todistuksia näiden määräysten mukaisuudesta. Jäsenvaltioissa on voimassa kansallisia teknisiä määräyksiä, joista joissakin on yleissopimusten ja niihin liittyvien teknisten standardien vaatimuksista poikkeavia vaatimuksia. Tämän vuoksi olisi luotava asianmukainen menettely, jotta voidaan sovitella voimassa olevien vaatimusten tulkinnasta aiheutuvia erimielisyyksiä, joita saattaa esiintyä rekisterinvaihtoa koskevien pyyntöjen yhteydessä. (10) Jotta tämän asetuksen täytäntöönpanoa voidaan seurata, jäsenvaltioiden olisi toimitettava komissiolle lyhyet vuosikertomukset. Ensimmäisessä vuosikertomuksessaan jäsenvaltioiden olisi esitettävä tämän asetuksen täytäntöönpanon helpottamiseksi mahdollisesti toteuttamansa toimenpiteet. (11) Laivojen siirtämisestä yhteisössä rekisteristä toiseen 4 päivänä maaliskuuta 1991 annetun neuvoston asetuksen (ETY) N:o 613/91 ( 5 ) säännöksiä vahvistetaan ja laajennetaan huomattavasti tällä asetuksella. Näin ollen asetus (ETY) N:o 613/91 olisi kumottava. (12) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY ( 6 ) mukaisesti, sekä katsovat seuraavaa: OVAT ANTANEET TÄMÄN ASETUKSEN:







1 artikla

Tarkoitus

Tämän asetuksen tarkoituksena on poistaa tekniset esteet jäsenvaltion lipun alla purjehtivien lasti- ja matkustaja-alusten siirtämiseltä jäsenvaltioiden rekistereiden välillä ja varmistaa samalla alusturvallisuuden ja ympäristönsuojelun korkea taso kansainvälisten yleissopimusten mukaisesti.

2 artikla

Määritelmät

Tässä asetuksessa

a) ”yleissopimuksilla”tarkoitetaan vuoden 1974 kansainvälistä yleissopimusta ihmishengen turvallisuudesta merellä (1974 SOLAS), vuoden 1966 kansainvälistä lastiviivayleissopimusta (LL 66), vuoden 1969 kansainvälistä aluksenmittausyleissopimusta sekä vuoden 1973 kansainvälistä yleissopimusta alusten aiheuttaman meren pilaantumisen ehkäisemisestä, sellaisena kuin se on muutettuna siihen liittyvällä vuoden 1978 pöytäkirjalla (MARPOL 73/78), sellaisina kuin ne ovat saatettuina ajan tasalle, ja niihin liittyviä Kansainvälisessä merenkulkujärjestössä (IMO) annettuja pakottavia sääntöjä sekä näiden tekstien pöytäkirjoja ja muutoksia, sellaisina kuin ne ovat saatettuina ajan tasalle;

b) ”vaatimuksilla”tarkoitetaan alusten rakentamiseen ja varustamiseen liittyviä, turvallisuutta, turvatoimia ja pilaantumisen ehkäisemistä koskevia vaatimuksia, jotka on asetettu yleissopimuksissa ja, kotimaanmatkoilla liikennöivien matkustaja-alusten osalta, matkustaja-alusten turvallisuussäännöistä ja -määräyksistä 17 päivänä maaliskuuta 1978 annetussa neuvoston direktiivissä 98/18/EY ( 7 );

c) ”todistuksilla”tarkoitetaan todistuksia, asiakirjoja ja vakuutuksia sääntöjen mukaisuudesta, jotka jäsenvaltio tai sen puolesta toimiva hyväksytty laitos on antanut yleissopimusten mukaisesti ja, kotimaanmatkoilla liikennöivien matkustaja-alusten osalta, direktiivin 98/18/EY 11 artiklan mukaisesti;

d) ”matkustaja-aluksella”alusta, joka kuljettaa enemmän kuin kaksitoista matkustajaa;

e) ”matkustajalla” jokaista muuta henkilöä kuin: i) aluksen päällikköä ja laivaväkeen kuuluvia tai muita missä ominaisuudessa tahansa alukseen toimeen otettuja tai siinä aluksen lukuun työskenteleviä henkilöitä; sekä ii) alle vuoden ikäisiä lapsia;

f) ”kotimaanmatkalla”matkaa merialueilla jäsenvaltion satamasta samaan tai toiseen tämän jäsenvaltion satamaan;

g) ”kansainvälisellä matkalla”merimatkaa jäsenvaltion satamasta tämän jäsenvaltion ulkopuolella olevaan satamaan tai päinvastoin;

h) ”lastialuksella”alusta, joka ei ole matkustaja-alus;

i) ”hyväksytyllä laitoksella”direktiivin 94/57/EY 4 artiklan mukaisesti hyväksyttyä laitosta.

3 artikla

Soveltamisala

1. Tätä asetusta sovelletaan:

a) lastialuksiin, joilla on voimassa olevat todistukset ja jotka i) on rakennettu 25 päivänä toukokuuta 1980 tai sen jälkeen; tai ii) jotka on rakennettu ennen mainittua päivämäärää, mutta joiden jokin jäsenvaltio tai sen puolesta toimiva hyväksytty laitos on vahvistanut olevan 1974 SOLAS-yleissopimuksessa määriteltyjen uusia aluksia koskevien määräysten mukainen tai kemikaalisäiliöalusten ja kaasusäiliöalusten osalta niiden asianomaisten säännöstöjen mukainen, jotka koskevat 25 päivänä toukokuuta 1980 tai sen jälkeen rakennettuja aluksia;

b) kotimaan- ja/tai kansainvälisillä matkoilla liikennöiviin matkustaja-aluksiin, joilla on voimassa olevat todistukset ja jotka i) on rakennettu 1 päivänä heinäkuuta 1998 tai sen jälkeen; tai ii) jotka on rakennettu ennen mainittua päivämäärää, mutta joiden jokin jäsenvaltio tai sen puolesta toimiva hyväksytty laitos on vahvistanut olevan niiden vaatimusten mukainen, jotka koskevat 1 päivänä heinäkuuta 1998 tai sen jälkeen rakennettuja aluksia ja jotka on asetettu: — kotimaanmatkoilla liikennöivien alusten osalta direktiivissä 98/18/EY, ja — kansainvälisillä matkoilla liikennöivien alusten osalta 1974 SOLAS-yleissopimuksessa.

2. Tätä asetusta ei sovelleta:

a) rakennustöiden päätyttyä luovutettaviin aluksiin, joilla ei ole lähtörekisterin jäsenvaltion täyttä voimassaoloaikaa varten antamia voimassa olevia todistuksia;

b) aluksiin, joilta on evätty pääsy jäsenvaltioiden satamiin direktiivin 95/21/EY mukaisesti rekisteröimispyyntöä edeltäneiden kolmen vuoden aikana, eikä aluksiin, jotka on pysäytetty useammin kuin yhden kerran rekisteröimispyyntöä edeltäneiden kolmen vuoden aikana satamavaltioiden suorittamasta valvonnasta vuonna 1982 tehdyn Pariisin yhteisymmärryspöytäkirjan allekirjoittajavaltion satamassa suoritetun tarkastuksen jälkeen ja 2 artiklan b alakohdassa tarkoitettuihin vaatimuksiin liittyvin perustein. Jäsenvaltioiden on kuitenkin käsiteltävä näitä aluksia koskevat pyynnöt asianmukaisesti ja ripeästi;

c) sota- ja joukkojenkuljetusaluksiin eikä muihin jäsenvaltion omistamiin tai käyttämiin ja yksinomaan valtiollisiin, ei-kaupallisiin tarkoituksiin käytettyihin aluksiin;

d) aluksiin, jotka eivät kulje konevoimalla, alkeellista rakennetta oleviin puualuksiin, huvialuksiin, joita ei käytetä kauppamerenkulkuun, eikä kalastusaluksiin;

e) lastialuksiin, joiden bruttovetoisuus on alle 500.

4 artikla

Siirto rekisteristä toiseen

1. Jäsenvaltio ei saa yleissopimuksiin perustuvien teknisten syiden vuoksi evätä rekisteröintiä toisessa jäsenvaltiossa rekisteröidyltä alukselta, joka on vaatimusten mukainen, jolla on voimassa olevat todistukset ja jonka varusteet on hyväksytty tai tyyppihyväksytty laivavarusteista 20 päivänä joulukuuta 1996 annetun neuvoston direktiivin 96/98/EY ( 8 ) mukaisesti.

Täyttääkseen ennen 1 päivää tammikuuta 1992 ratifioitujen alueellisten ympäristönsuojelua koskevien asiakirjojen mukaiset velvollisuutensa jäsenvaltiot voivat antaa yleissopimusten vapaaehtoisten liitteiden mukaisia lisäsääntöjä.

2. Tämän artiklan soveltaminen ei rajoita direktiivin 98/18/EY 7 artiklan ja ro-ro-matkustaja-alusten erityisistä vakavuusvaatimuksista 14 päivänä huhtikuuta 2003 annetun Euroopan parlamentin ja neuvoston direktiivin 2003/25/EY ( 9 ) 6 artiklan mukaisesti aluksen käytölle mahdollisesti asetettuja erityisvaatimuksia, siltä osin kuin ne tulevat sovellettaviksi.

3. Siirtopyynnön vastaanotettuaan lähtörekisterin jäsenvaltion on toimitettava vastaanottavan rekisterin jäsenvaltiolle tai sen puolesta toimivan hyväksytyn laitoksen saataville kaikki asiaan liittyvät tiedot aluksesta, erityisesti sen kunnosta ja varusteista. Tietoihin on sisällyttävä aluksen historiatiedot ja soveltuvin osin luettelo lähtörekisterin vaatimista parannuksista aluksen rekisteröimiseksi tai sen todistusten uusimiseksi sekä myöhässä olevista katsastuksista. Niihin on sisällyttävä kaikki todistukset ja tiedot aluksesta, joita edellytetään yleissopimuksissa ja asiaa koskevissa yhteisön välineissä, sekä lippuvaltion tarkastus- ja satamavaltion valvontakertomukset. Jäsenvaltiot toimivat yhteistyössä varmistaakseen tämän kohdan asianmukaisen täytäntöönpanon.

4. Vastaanottavan rekisterin jäsenvaltio tai sen puolesta toimiva hyväksytty laitos voi ennen aluksen rekisteröintiä tarkastaa aluksen todetakseen, että aluksen todellinen kunto ja sen varusteet vastaavat 3 artiklassa tarkoitettuja todistuksia. Tarkastus on tehtävä kohtuullisessa ajassa.

5. Jos tarkastuksen jälkeen ja annettuaan aluksen omistajalle kohtuullisen mahdollisuuden korjata puutteet vastaanottavan rekisterin jäsenvaltio tai sen puolesta toimiva hyväksytty laitos ei voi vahvistaa aluksen vastaavan todistuksia, sen on ilmoitettava tästä komissiolle 6 artiklan 1 kohdan mukaisesti.

5 artikla

Todistukset

1. Alusta siirrettäessä vastaanottavan rekisterin jäsenvaltion tai sen puolesta toimivan hyväksytyn laitoksen on annettava alukselle todistuksia samoilla ehdoilla kuin lähtörekisterin lippuvaltio on antanut, edellyttäen että syyt tai seikat, joiden perusteella lähtörekisterin jäsenvaltio on asettanut ehtoja tai myöntänyt vapautuksen tai poikkeuksen, ovat edelleen voimassa, sanotun kuitenkaan rajoittamatta direktiivin 94/57/EY soveltamista.

2. Siltä osin, kuin olemassa oleviin aluksiin sovellettavat vaatimukset ja edellytykset eivät ole muuttuneet, todistuksia uudistettaessa, niitä tarkistettaessa tai niiden voimassaoloaikaa pidennettäessä vastaanottavan rekisterin jäsenvaltio tai sen puolesta toimiva hyväksytty laitos ei saa asettaa muita vaatimuksia kuin ne, jotka asetettiin alun perin täyttä voimassaoloaikaa varten annetun todistuksen saamiselle.

6 artikla

Siirron epääminen ja tulkinta

1. Jos vastaanottavan rekisterin jäsenvaltio kieltäytyy antamasta uusia todistuksia tai sallimasta niiden antamista alukselle syistä, jotka perustuvat yleissopimuksissa tai asiaa koskevissa yhteisön välineissä sopimusvaltioiden harkintaan jätettyjen vaatimusten tai määräysten tulkintaeroihin, jäsenvaltion on viipymättä ilmoitettava asiasta komissiolle.

Jos komissiolle ei kuukauden kuluessa ilmoiteta, että jäsenvaltiot, joita asia koskee, ovat sopineet asiasta, se panee vireille menettelyn päätöksen tekemiseksi 7 artiklan 2 kohdassa tarkoitettua menettelyä noudattaen.

2. Jos jäsenvaltio katsoo, että alusta ei 4 artiklan mukaan voida rekisteröidä turvallisuuteen, turvatoimiin tai ympäristöön kohdistuvaan vakavaan vaaraan liittyvien, muiden kuin 1 kohdassa tarkoitettujen syiden vuoksi, rekisteröintiä voidaan lykätä.

Jäsenvaltion on ilmoitettava tästä välittömästi komissiolle ja mainittava rekisteröinnin lykkäämisen syyt. Päätös olla rekisteröimättä alus vahvistetaan tai jätetään vahvistamatta 7 artiklan 2 kohdassa tarkoitettua menettelyä noudattaen.

3. Komissio voi kuulla 7 artiklassa tarkoitettua komiteaa mistä tahansa tämän asetuksen tulkintaan ja täytäntöönpanoon liittyvistä asioista ja erityisesti huolehtiakseen siitä, että turvallisuuden, turvatoimien ja ympäristönsuojelun tasoa ei alenneta.

▼M1

7 artikla

Komiteamenettely

1. Komissiota avustaa Euroopan parlamentin ja neuvoston asetuksen (EY) N:o 2099/2002 ( 10 ) 3 artiklalla perustettu meriturvallisuutta ja alusten aiheuttaman pilaantumisen ehkäisemistä käsittelevä komitea (COSS-komitea).

2. Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset.

Päätöksen 1999/468/EY 5 artiklan 6 kohdassa säädetyksi määräajaksi vahvistetaan kaksi kuukautta.

3. Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa sekä 7 artiklaa ottaen huomioon mainitun päätöksen 8 artiklan säännökset.

▼B

8 artikla

Raportointi

1. Jäsenvaltioiden on toimitettava komissiolle vuosittain lyhyt kertomus tämän asetuksen täytäntöönpanosta. Kertomuksessa on annettava tilastotiedot asetuksen mukaisesti toteutetuista alusten siirroista sekä luetteloitava täytäntöönpanossa ilmenneet vaikeudet.

2. Komissio antaa viimeistään 20 päivänä toukokuuta 2008 Euroopan parlamentille ja neuvostolle tämän asetuksen täytäntöönpanoa koskevan kertomuksen, joka osittain perustuu jäsenvaltioiden toimittamiin kertomuksiin. Komissio arvioi tässä kertomuksessa muun muassa, onko asetusta tarpeen muuttaa.

9 artikla

Muutokset

▼M1

1. Komissio voi muuttaa 2 artiklassa olevia määritelmiä, jotta voidaan ottaa huomioon tapahtunut kansainvälinen kehitys erityisesti Kansainvälisessä merenkulkujärjestössä (IMO) ja parantaa tämän asetuksen tehokkuutta saatujen kokemusten ja tekniikan kehityksen perusteella, mikäli nämä muutokset eivät laajenna asetuksen soveltamisalaa. Nämä toimenpiteet, joiden tarkoituksena on muuttaa tämän asetuksen muita kuin keskeisiä osia, hyväksytään 7 artiklan 3 kohdassa tarkoitettua valvonnan käsittävää sääntelymenettelyä noudattaen.

▼B

2. Kaikki yleissopimuksiin tehdyt muutokset voidaan jättää tämän asetuksen soveltamisalan ulkopuolelle asetuksen (EY) N:o 2099/2002 5 artiklan mukaisesti.

10 artikla

Kumoaminen

Kumotaan asetus (ETY) N:o 613/91.

11 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.